कांग्रेस के विकल्प की जिन छटाओं का कोई अंदेशा गुहा को अगले दो-तीन दशक के सियासी-क्षितिज पर नज़र नहीं आ रहा था, वे उनकी भविष्यवाणी के चार साल बाद ही ऐसे भरभरा कर छाईं कि भारत का सिंहासन भाजपा की गोद में जा गिरा। बस, वह दिन है और आज का दिन है, इतिहासविद् रामचंद्र गुहा ‘नेहरू-गांधी परिवार मुक्त कांग्रेस’ की स्थापना के अभियान में अनवरत जुटे हुए हैं। जवाहरलाल नेहरू, इंदिरा गांधी, राजीव गांधी और सोनिया गांधी के बारे में उनकी असली नीयत पहले भी ज़ाहिर होती रही है, लेकिन पिछले ढाई बरस में अपने उस्तरे की धार वे इतनी तेज़ कर चुके हैं कि अब उन्हें राहुल की शादी की चिंता भी खाए जा रही है। एक ज़माने में गुहा इस बात का ज़िक्र कर बार-बार इतराया करते थे कि जब वे छह साल के थे तो नेहरू जी उनके घर आए थे। लेकिन अपने को नेहरू के समाजवाद का पुजारी मानने वाले गुहा का यह रूपांतरण मुझे इसलिए अचंभित नहीं करता है कि मुलम्मे के भीतर से झांकती उनकी सूरत का नज़ारा देखने के लिए किसी को इतिहासकार होने की ज़रूरत नहीं है। इसके लिए इतिहास का पाठक होना ही बहुत है।